Shkrimtari shqiptar, Ismail Kadare, edhe këtë vit renditet ndër pretendentët e çmimit për “Nobel” në Letërsi. Duhet edhe një muaj deri në ndarjen e çmimit “Nobel” për Letërsinë, e megjithatë, bastet janë hedhur.

Krahas ndeshjeve të futbollit, automobilizmit, garave me kuaj e gjithfarë sportesh që ekzistojnë, qendrat e mëdha të basteve nuk harrojnë jashtë listave të tyre edhe letërsinë. Kjo “garë” fillon e nxehet në vjeshtë dhe të pasionuarit e basteve tashmë i kanë zgjedhur të preferuarit e tyre.

Sipas parashikuesve, duke parë që një vit më parë çmimin e fitoi Svetlana Aleksievic, vitin që vjen “Nobeli” shkon në Azi. Megjithatë, shkrimtari shqiptar Ismail Kadare vazhdon të jetë “qëndrestar” dhe po aq i lakuar si për vite me radhë.

Ai sërish qëndron në krye të klasifikimeve. Sipas faqes britanike “Nicer Odds”, ai renditet i pesti mes emrave kryesorë, që pretendojnë këtë çmim në letërsi. Vendin e parë e kryeson shkrimtari japonez Haruki Murakami, gjithashtu prej vitesh një nga kandidatët kryesorë për “Nobel” në Letërsi. Novelisti amerikan Philip Roth renditet i dyti.

Ndërsa i treti në radhë është shkrimtari afrikan Ngugi Wa Thiong’o, shkrimtarja amerikane Joyce Carol Oates renditet e katërta, për t’u pasuar më tej nga shkrimtari shqiptar, Ismail Kadare. Më tej vijojnë të tjerë kandidatë historikë, si Jon Fosse, Adonis, Amos Oz, Peter Nadas, Peter Handke etj.

Nëse Kadare, një ndër shkrimtarët më të përkthyer në botë, do të fitonte kësaj here çmimin “Nobel”, do të ishte dhurata perfekte në 80-vjetorin e lindjes, për nder të të cilit ky vit në Shqipëri u shpall “Viti Kadare”.

Çmimi “Nobel” për Letërsinë ndahet që prej vitit 1901. Nga vlerësimi për një vepër të shquar, çmimi u kanalizua për një autor vepra e të cilit në tërësi ka një rëndësi të veçantë. Ky çmim ndahet nga Akademia Suedeze çdo vit në fillim të muajit tetor. Çmimi “Nobel” për Letërsinë është një nga 5 çmimet e themeluara nga Alfred Nobel, në vitin 1895. Çmimet e tjera janë ata të Paqes, Të Kimisë, Fizikës dhe Mjekësisë.